## L’Institut Valencià de Cultura confirma l’èxit del festival Polirítmia amb més de 3.000 espectadors en la seua edició ‘delicatessen’

*** Les tres propostes musicals de la programació van reunir mil persones en el Centre del Carme en tres sessions que van exhaurir l’aforament disponible
* La instal·lació sonora ‘Sub-rítmia’ va ser visitada per més de 2.000 persones del 21 al 29 de desembre**

L’Institut Valencià de Cultura va concloure el diumenge 29 de desembre la programació del festival Polirítmia, dedicat a les músiques del Mediterrani, amb els tres concerts d’esta sèptima edició, que van reunir un total de mil persones en el Centre del Carme de València.

Els valencians Gharbí, el tunisià Dhafer Youssef i Cardamom Trio, procedent de Síria i l’Iran, amb la cantant siriana Linda Al Ahmad, van aconseguir exhaurir l’aforament disponible en la sala Refectori del Centre del Carme i fins i tot, en els tres casos, va quedar gent en l’exterior sense poder accedir a l’espai.

A més, del 21 al 29 de desembre es podia visitar la instal·lació sonora ‘Sub-ritmia, l’arrítmia dels oceans’, comissariada per Concha Ros, en l’Espai D del Centre del Carme, una activitat que ha arribat als 2.000 visitants en els dies d’exhibició. ‘Sub-ritmia’ és un projecte d’Elena Martí i Jorge Marredo, artistes visual i sonor respectivament, per a posar en evidència la necessitat de canviar la forma en què interactuem amb el planeta.

Durant el festival també es van fer dos sessions del taller didàctic familiar ‘Passaport a la Mediterrània’ amb un aforament limitat i inscripció prèvia, que van reunir 40 persones per a introduir els més menuts en les sonoritats de la percussió i les músiques mediterrànies.

En esta edició de Polirítmia, que s’ha plantejat amb un format *delicatessen*, reduït però sense renunciar a la qualitat i les propostes internacionals, s’han citat 16 artistes procedents de 6 països diferents: Tunísia, Síria, l’Iran, Noruega, Itàlia i Espanya, encara que amb un 37 % d’artistes valencians.

El festival Polirítmia és una cita amb les músiques del Mediterrani que en esta edició s’ha realitzat amb un format concentrat, amb cinc activitats del 21 al 29 de desembre en el Centre del Carme, una programació internacional que integra músiques que reflectixen la diversitat cultural i musical del món actual amb sonoritats vinculades al *jazz* i el pop, però sense allunyar-se de les arrels de les tradicions mediterrànies.

La imatge gràfica d’esta edició de Polirítmia ha sigut obra del dissenyador gràfic valencià Ibán Ramón.

Fecha: 02/01/2025